România are deja o medalie la Jocurile Paralimpice de la Rio de Janeiro! Clujeanul Alex Bologa, care va împlini 21 de ani în luna noiembrie, a cucerit joi medalia de bronz în concursul de judo, la categoria 60 de kilograme, după ce l-a învins prin ippon în meciul decisiv pe uruguaianul Henry Borges. Alexandru Bologa este nevăzător și practică judoul de șase ani, fiind antrenat de Geanina Andreica și Tamas Gergely.

Alex Bologa s-a pregătit pentru Jocurile Paralimpice alături de lotul olimpic feminin, la Poiana Brașov. Nu a cerut niciun moment condiții speciale. S-a antrenat cot la cot cu ceilalți sportivi și în același timp cu aceștia. Până la sală a venit de fiecare dată ținându-se de unul dintre colegi.

Alex a văzut până pe la vârsta de șase ani, după care vederea i-a slăbit până când nu a mai zărit mai nimic. Nu s-a ascuns în spatele handicapului de vedere și poate fi considerat un model. Practică judoul de șase ani și este în acest moment student la două facultăți.

La Rio, Alex Bologa a început concursul de la 60 de kilograme cu două victorii, care l-au propulsat până în semifinale. El a trecut pe rând de sud-coreeanul Lee Minjae și de algerianul Mouloud Noura. În meciul pentru intrarea în finală, românul a fost învins prin ippon (procedeu de luxare a cotului) de japonezul Makoto Hirose. Alex a mai avut și șansa bronzului, pe care nu a ratat-o. În concursul de judo pentru nevăzători, arbitrul îi ghidează pe cei doi combatanți spre centrul saltelei. Lupta începe după ce sportivii își iau prizele pe chimonoul advers.

Medalia de bronz de la Paralimpiadă îi va aduce un premiu de 15.000 de euro, ce poate fi dublat.

Foto: Transilvania Reporter